 NA KALUME KAZUNGU MIKAHAWA na hoteli zaidi ya 20 zimefungwa huku wachuuzi wa vyakula vya barabarani wakifurushwa vichochoroni katika harakati za serikali ya Kaunti ya Lamu kudhibiti mlipuko wa maradhi ya Kipindupindu unaoshuhudiwa eneo hilo kwa sasa. Karibu watu 16 tayari wamefikishwa hospitalini, ambapo 9 wamelazwa na wengine wakitibiwa na kwenda nyumbani kufuatia maradhi hayo ambayo dalili yake ni kuharisha na kutapika. Katika mahojiano na Taifa Leo Dijitali Ijumaa, Novemba 24, 2023 Waziri wa Afya, Kaunti ya Lamu, Dkt Mbarak Bahjaj alisema miongoni mwa mikakati iliyochukuliwa kudhibiti maambukizi zaidi ni kunyunyizia dawa aina ya klorini visima karibu 200 hasa kwenye mitaa ya Lamu iliyoathiriwa na maradhi hayo. Dkt Bahjaj aliwasihi wananchi kudumisha usafi, ikiwemo ule wa vyoo na kunywa maji safi na yaliyotibiwa. Alisema mfuatilio na uorodheshaji wa visa zaidi vya maambukizi ya Kipindupindu kote Lamu inaendelea huku kituo maalumu cha karantini kuweka na kuwatibu wagonjwa wa Kipindupindu kikitengwa katika hospitali kuu ya rufaa ya King Fahd kisiwani Lamu. “Ni kweli tuna mkurupuko wa Kipindupindu Lamu, japo hatujaandikisha maafa yoyote. Watu 9 wamelazwa hospitalini, wengine 5 wakitibiwa na kuruhusiwa kwenda nyumbani. Hali inaendelea kudhibitiwa,” akasema Dkt Bahjaj.   You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  